## Mazón: “La gestió del Consell del canvi permet donar estabilitat laboral a 53.000 professionals de la sanitat pública i acabar per fi amb la incertesa que afectava les plantilles des de 2017”

*** Destaca que la resolució dels processos d’ocupació pública de Sanitat “demostra l’aposta del Consell per la sanitat pública i per oferir la millora assistència als ciutadans”
* Valora l’esforç del Consell en matèria sanitària “per a compensar la falta de finançament a la qual ens sotmet el Govern central” i subratlla que els pressupostos de Sanitat per a 2025 “són els més importants de la història de la Comunitat Valenciana”
* La Generalitat resol el concurs oposició de l’OPO 2017-2018, el procés d’estabilització 2019 i el concurs de mèrits de l’OPO 2022, a més dels corresponents concursos de trasllats
* Indica que el Consell prosseguirà ara amb la resolució de les OPO de 2023 i 2024 i amb l’aprovació i publicació de la de 2025, processos que es duran a terme “de manera àgil i eficaç”**

**València.**

El president de la Generalitat, Carlos Mazón, ha destacat que “en estos dos anys hem donat resposta a la incertesa laboral de més de 53.000 professionals de 149 categories diferents amb la resolució dels processos d’ocupació pública de Sanitat pendents des de 2017”.

Així, la Generalitat ha conclòs el concurs oposició de l’oferta pública d’ocupació (OPO) 2017-2018, el procés d’estabilització de 2019 i el concurs de mèrits de l’OPO 2022, a més dels corresponents concursos de trasllats, tots estos en l’àmbit de la Conselleria de Sanitat, tant de personal estatutari com funcionarial.

Concretament, es tracta dels processos d’oposicions i de mèrits de més 22.000 professionals i els concursos de trasllats que afecten més de 31.000, pendents tots des de la legislatura passada.

El cap del Consell ha lamentat “que la mala gestió de l’anterior govern haja repercutit en el dia a dia de tants professionals sanitaris”, i ha ressaltat que “afortunadament ja saben tots a on exerciran el seu treball, una incògnita pendent des de feia massa anys”.

La resolució d’estos processos, “que han estat massa temps paralitzats”, demostra l’aposta del Consell per la sanitat pública i per oferir la millor assistència als ciutadans.

Així, ha valorat l’esforç que està portant a cap el Govern Valencià “per a compensar la falta de finançament a la qual ens sotmet l’executiu central”, i, en este sentit, ha subratllat que els pressupostos de la Generalitat en matèria sanitària per a 2025 “són els més importants de la història de la Comunitat Valenciana”.

**Desenrotllament d’oposicions i concursos**

Respecte al desenrotllament dels processos selectius, Carlos Mazón ha explicat que “ja s’han celebrat els actes únics per a l’elecció de destinació de pràcticament totes les categories i la gran majoria de professionals s’ha incorporat ja als seus nous llocs de treball”.

Del total de 149 categories professionals convocades, només en queden 11 pendents de finalitzar, 5 de les quals estan únicament a falta de la publicació del nomenament en el DOGV.

En la celebració dels actes únics d’elecció de destinacions, els professionals han triat destinació per orde de puntuació obtinguda, tenint en compte, en primer lloc, els aprovats en concurs oposició i, en segon lloc, els aprovats del concurs de mèrits.

El president de la Generalitat ha volgut agrair “l’ingent esforç dels professionals dels servicis de gestió de personal en la Conselleria de Sanitat per a resoldre en temps rècord uns processos tan complexos i nombrosos per la quantitat de places incloses”.

**Nous processos**

La Generalitat continuarà ara amb la resolució de les ofertes públiques d’ocupació de la Conselleria de Sanitat corresponents als anys 2023 i 2024, que engloben més de 4.500 llocs i prop de 2.000, respectivament, així com a ultimar l’aprovació i publicació de l’OPO de 2025.

Al respecte, el cap de l’executiu valencià ha assenyalat que “del que poden estar segurs tots els professionals que participen en estos nous processos és que complirem amb la nostra obligació, de manera àgil i eficaç, com no pot ser d’una altra manera, lluny d’eixa ineficàcia demostrada per l’anterior govern”.

Fecha: 24/08/2025